Башҡортостан вәкилдәре Төркиәлә халыҡ-ара Хазар поэзияһы кисәләрендә ҡатнаша\n26 Сентябрь 2011, 11:25\nТөркиәлә Төркиә Республикаһының Элязыг өлкәһе хакимиәте менән ойошторолған XIX Халыҡ-ара Хазар поэзияһы кисәләре үтә. «Башинформ» агентлығына Башҡортостандың ТӨРКСОЙ-ҙағы вәкиле Әхәт Сәлиховтың хәбәр итеүенсә, традицион кисәләр быйыл арҙаҡлы төрөк шағиры, Төркиәнең милли гимны авторы Мехмет Акиф Эрсой иҫтәлегенә арналған. Унда Башҡортостан вәкилдәре лә ҡатнаша. Атап әйткәндә, билдәле башҡорт шағирәһе, тиҫтәләгән китаптар авторы Фәрзәнә Ғөбәйҙуллина төрөк, әзербайжан, ҡаҙаҡ, ҡырғыҙ шағирҙары менән бер рәттән шиғриәт һөйөүселәр алдында үҙенең шиғырҙары менән сығыш яһаясаҡ. Элязыг ҡалаһы янында урынлашҡан йәмле Хазар күленең исеме менән аталған был сара программаһында автографтар көнө, күргәҙмәләр асыу тантаналары, танышыу экскурсиялары һәм концерт та ҡаралған.


Баһа – ҡәнәғәтләнерлек\n8 Март 2011, 13:08\nКүренекле әҙәбиәт белгесе Ким Әхмәтйәнов: “Әҙәбиәттең бурысы – әҙәбиәтселәр тәрбиәләү генә түгел, төп маҡсаты – матурлыҡ тойғоһо аша кешелә тормошто яратыу хисе тәрбиәләү”, – тигәйне. Стәрлетамаҡ яҙыусылар ойошмаһы республикабыҙҙың көньяҡ райондарында, ҡалаларында шул бурысты үтәй барып, ғалим һүҙҙәре менән дауам иткәндә, яҡшылыҡты яманлыҡтан, дөрөҫлөктө ғәҙелһеҙлектән, тоғролоҡто хыянаттан, кешелеклекте ҡырыҫлыҡтан, матурлыҡты йәмһеҙлектән айыра белергә өйрәтеү маҡсаты менән янып йәшәүсе, әҙәби ижад менән шөғөлләнеүсе көстәрҙе берләштерә.\nКүренекле әҙәбиәт белгесе Ким Әхмәтйәнов: “Әҙәбиәттең бурысы – әҙәбиәтселәр тәрбиәләү генә түгел, төп маҡсаты – матурлыҡ тойғоһо аша кешелә тормошто яратыу хисе тәрбиәләү”, – тигәйне.\nСтәрлетамаҡ яҙыусылар ойошмаһы республикабыҙҙың көньяҡ райондарында, ҡалаларында шул бурысты үтәй барып, ғалим һүҙҙәре менән дауам иткәндә, яҡшылыҡты яманлыҡтан, дөрөҫлөктө ғәҙелһеҙлектән, тоғролоҡто хыянаттан, кешелеклекте ҡырыҫлыҡтан, матурлыҡты йәмһеҙлектән айыра белергә өйрәтеү маҡсаты менән янып йәшәүсе, әҙәби ижад менән шөғөлләнеүсе көстәрҙе берләштерә.\nБашҡортостан Яҙыусылар союзының съезы алдынан ойошманың сираттағы дөйөм йыйылышы ике съезд араһында башҡарылған эштәр хаҡында һөйләшеүҙән ғибәрәт булды. Унда Өфө ҡунаҡтары, БР Яҙыусылар союзы идараһы рәйесе, Башҡортостандың халыҡ шағиры, Салауат Юлаев исемендәге дәүләт премияһы лауреаты, БР Дәүләт Йыйылышы – ҡоролтайҙың Мәғариф, фән, мәҙәниәт, спорт буйынса комитеты рәйесе Рауил Бикбаев, Яҙыусылар союзы идараһы рәйесе урынбаҫары, Салауат Юлаев исемендәге дәүләт премияһы лауреаты, күренекле шағир ҡәҙим Аралбаев һәм Күмертау, Мәләүез, Ишембай ҡалаларында йәшәгән яҙыусылар ҡатнашты.\nОйошманың яңы етәксеһе, яҙыусы, драматург Хәмит Ирғәлин үҙенең сығышында ике съезд араһында З. Биишева исемендәге “Китап” нәшриәтендә китаптары баҫылған авторҙарҙы һанап ҡына үтмәне, ә уларҙың жанрҙарына, әҫәрҙәргә ҡыҫҡаса анализ яһап, яҙыусыларҙың әҙәбиәткә индергән өлөшө хаҡында ентекле фекерҙәре менән уртаҡлашты. Етәксенең сығышында ике съезд араһында республика театрҙары сәхнәһендә әҫәрҙәре ҡуйылған драматургтар Мөҙәрис Багаев, Флүр Ғәлимов, Хәмит Ирғәлин, Владимир Жеребцов, Земфира Муллағәлиева; романдары нәшриәттә донъя күргән Флүр Ғәлимов, Мөхтәр Сабитов, Марс Нуриев һәм гәзит-журналдарға яҙышыуҙа әүҙемлек күрһәткән яҙыусылар Ишғәле Нурғәлиев, Закир Әкбәров ижадына яҡшы баһа бирелде.\nШиғриәттә исемдәре уҡыусыға һәйбәт таныш Тимер Ниәтшин, Мәрйәм Күсмәева, Эльмира Сәсәнбаева һәм башҡаларҙың әҙәбиәтебеҙҙә төп көстәрҙе тәшкил итеүе билдәләнде.\nРус секцияһы етәксеһе Любовь Әфләтунова үҙенең сығышында рус телендә ижад итеүсе ҡәләмдәштәребеҙҙең һәм үҙенең шиғриәт жанрында, китаптар сығарыуҙағы уңыштары тураһында һөйләһә, башҡа сығыш яһаусылар ойошманың эшен яҡшы баһаланы.\nӨфө ҡунаҡтары ла ойошманың эшенән ҡәнәғәт булыуҙарын, артабан да эште шул кимәлдә алып барырға кәрәк, тигән теләктәрен белдерҙе.\nТөштән һуңғы шиғриәт һәм йыр-бейеү байрамын ҡала хакимиәтенең мәҙәниәт бүлеге мөдире З. Зиннәтуллин менән ойошмабыҙҙың яуаплы сәркәтибе Хәмит Ирғәлин асты. Концертты алып барыусылар Стәрлетамаҡ башҡорт драма театры режиссеры Зиннур Сөләймәнов менән шул уҡ театрҙың йәш артисткаһы Резеда Әмәкәсова рус һәм башҡорт телдәрендә тамашасыларҙы яҙыусылар ойошмаһының тарихы менән таныштырҙы. Өфө шағирҙары Рауил Бикбаев менән ҡәҙим Аралбаев та үҙҙәренең шиғырҙарын уҡыны. ҡалабыҙҙағы һәм башҡа ҡалаларҙан килгән ҡунаҡ шағирҙарҙың сығышы менән Стәрлетамаҡ дәүләт филармонияһы йырсылары Ғ. Хужәхмәтов, Ә. Әсәҙуллина, Стәрлетамаҡ дәүләт педагогия академияһының “Йөрәктау” һәм “Дәрүиш” халыҡ бейеүҙәре ансамблдәре, СДПА-ның шағирә Рита Фәтҡуллина етәкселегендәге “Ашҡаҙар” әҙәби түңәрәге ағзалары, ҡала мәҙәниәт һарайы йырсылары ирле-ҡатынлы Яппаровтар, “Шишмә” йыр ансамбле, “Тәүәх” сыуаш халыҡ йырҙары ансамбле сығыштары байрамға биҙәк өҫтәне. 85 йәше тулыу айҡанлы ойошманың әүҙем ағзаһы, һуғыш һәм хеҙмәт ветераны, шағир Йәүҙәт Аллаяровҡа иҫтәлекле бүләк тапшырылды. Байрамдағы һәр сығыш алҡыштар менән оҙатылды. Һуңғы 8 – 9 йылда бөтөнләй онотолоп киткән миҙгел байрамдарының береһе – “ҡышҡы балҡыш” юғары кимәлдә яңынан балҡыны. Әҙиптәребеҙҙең ижады тамашасылар күңелендә ҡыҙыҡһыныу, матурлыҡ тойғоһо уятыр ҙа, тормошто яратыу хисе тәрбиәләр, әҙәбиәттең дә бурысы үтәлә барыр, тигән өмөттәбеҙ.